Mama, ožeň ma!

Mama, ožeň ma! je slovenská zoznamovacia doku-soap reality šou, ktorá sa vysielala na TV JOJ v rokoch 2011 – 2013. Prvá séria vznikla v koprodukcii s českou televíziou Prima LOVE, druhá už ako čisto slovenská produkcia. Relácia je považovaná za neoficiálny spin-off reality šou Farmár hľadá ženu.  

Po dvanásťročnej prestávke bol v novembri 2025 oznámený návrat reality šou s plánovanou treťou sériou v roku 2026.

 Formát 
Formát vychádza z holandského konceptu Who Wants to Marry My Son? spoločnosti Eyeworks z roku 2006, ktorý však bol vo väčšine krajín adaptovaný podľa úspešnej francúzskej verzie Qui veut épouser mon fils? vysielanej na televízii TF1. Televízia vytvorila nový rekord v slote, pričom štart relácie videlo 3,65 milióna Francúzov. Popularita francúzskeho spracovania následne ovplyvnila aj Holandsko, ktoré ich vzorom pripravilo vlastnú revíziu formátu.

Okrem Holandska a Francúzska bol formát adaptovaný aj v Austrálii, Argentíne, Nemecku, Nórsku, Belgicku, Poľsku, Španielsku, na Ukrajine. Štandardná séria má zvyčajne osem epizód, ktorých dĺžka sa pohybuje okolo jednej hodiny. Výnimkou je španielska verzia, kde epizódy dosahujú takmer dvojhodinovú stopáž.

V snahe oživiť formát sa odvysielali aj série s účastníkmi homosexuálnej orientácie, napríklad v Španielsku a Nemecku.

Na podobný princíp vysielala MTV v roku 2006 reláciu Parental Control, kde rodičia nespokojní s partnermi svojich detí stretávali potenciálnych náhradníkov a sami ich vyberali.

 Francúzska verzia 
Francúzske prevedenie a adaptácie od toho odvodené sa vizuálne aj produkčne vyznačujú „luxusnejšou“ estetikou. Príkladom je veľkolepé intro, pričom účastníci prichádzajú luxusnými autami a vo večerných róbach. Dej sa odohráva v zámku, kde prebieha aj úvodný kasting – uchádzačky sa prostredníctvom tzv. „speed datingu“ predstavujú dvojici matka-syn. Matka spolu so synom vyberá uchádzačky, ktoré potom strávia týždeň v ich domácnosti, počas ktorého sa vymýšľajú rôzne spoločenské aktivity, ktoré najlepšie odhalia charakter nádejných neviest. Postupne sú uchádzačky eliminované až do záverečného gala ceremoniálu s motívom svadby.

 Slovenská verzia 
Výroba slovenskej adaptácie vznikla podľa licencie nemeckého formátu Schwiegertochter gesucht vysielaného na stanici RTL. Pre JOJ a Primu ju vyrobila produkčná spoločnosť Cool TV (neskôr ako Good TV),  ktorá stojí za projektami ako Farmár hľadá ženu, či Extrémne rodiny.

V slovenskom spracovaní účastníčky prichádzali priamo do domácností súťažiacich na základe listov alebo fotografií. Relácia taktiež nemá moderátora, ako je to u iných adaptácií. Ako voiceover sa v relácii predstavil Michal Hudák. 

Obsadenie relácie tvorili prevažne účastníci z menších miest a vidieckych oblastí. Produkciu zabezpečil rovnaký tvorivý tím ako pri relácii Farmár hľadá ženu, čo sa odrazilo aj v charaktere vybraných účastníkov. Tvorcovia využívali tzv. „down and dirty“ kasting, čo znamená, že chodili priamo za ľuďmi, oslovovali ich na dedinách, na miestnych úradoch či v pohostinstvách.

 Mutácie relácie 
Relácia sa vysiela po celom svete pod rôznymi názvami:
  Mama, ožeň ma! – TV JOJ
  Mami, ožeň mě – Prima LOVE
  Wie Trouwt Mijn Zoon – RTL, SBS 6
  Mamma Mia – Wer heiratet meinen Sohn? – RTL
  Schwiegertochter gesucht – RTL
  Kto poślubi mojego Syna? – TVN
  Quién quiere casarse con mi hijo? – Cuatro
  ¿Quién quiere casarse con mi hijo? – Telefe
  Please Marry My Boy – Seven Network

 Princíp 
Na začiatku sa diváci zoznámili s krátkymi vizitkami slobodných mládencov a ich matkami, ktoré ich do programu prihlásili. Následne potom dostali listy od žien, z ktorých si vybrali niekoľko, ktoré strávili čas u muža všetky spoločne, čo viedlo k mnohým bizarným situáciám.

 Série 
 Séria Časti Pôvodne vysielané Slot Stanica Premiéra série Finále sériePremiéra sérieFinále série 1 8. 6. september 2011 25. október 20113. december 20119.marec 2026 Utorok 21:15 JOJSobota 22:45 / Nedeľa 22:55Prima LOVE 2 813. máj 2013 1. júl 2013Pondelok 21:40 / 21:50JOJ 3 8 9.marec 2026
 Prvá séria (2011) 
Prvá séria bola uvedená v roku 2011 a vznikla v koprodukcii TV JOJ a českej televízie Prima, ktorá sa rozhodla ponechať pôvodný sprievodný komentár Michala Hudáka v slovenčine. Česká stanica formátu až tak neverila, keďže ho zaradila v neatraktívnom čase na svoju najmladšiu stanicu Prima LOVE. Relácia mala v Česku tak nízku sledovanosť, že ju Prima krátko po uvedení stiahla z vysielania. 

Účinkovalo v nej osem mužov vo veku dvadsaťsedem až štyridsaťtri rokov. Polovica bola českej a polovica slovenskej národnosti. Každý z mužov si vyberal z troch nádejných neviest. Natáčalo sa v slovenských i českých mestách. 
Účinkujúci
 Tomáš, 31
 Pavel, 29
 Marek, 30
 Michal, 30
 Roman, 38
 Miro, 27
 Arpád, 43
 Miško, 25

 Druhá séria (2013) 
Druhá séria bola vysielaná v roku 2013 a účinkovalo v nej päť slovenských účastníkov vo veku dvadsaťpäť až tridsaťpäť rokov.
Účinkujúci
 Tibor, 26
 Andrej, 25
 Juraj, 33
 Niko, 33
 Martin, 35

 Tretia séria (2026) 
V novembri 2025 televízia JOJ potvrdila, že pripravuje tretiu sériu, ktorej nakrúcanie bolo dokončené. JOJ zaradila novú sériu do plánov pre rok 2026. Pokus o oživenie šou prišiel už v roku 2021, keď TV JOJ spustila nábor do novej série. Hoci sa vraj malo prihlásiť niekoľko záujemcov, projekt sa vtedy do výroby nedostal.

Podobne ako predchádzajúce ročníky bude mať aj tretia séria 8 premiérových epizód.

Novinkou tretej série je účasť nielen synov, ale po prvý raz aj dcéry, ktorá si bude hľadať svojho partnera. Medzi účastníkmi sa predstavia Juraj Solčanský a Henrik Szabo, známy ako Aguaman, z reality šou Farma TV Markíza.

 Sledovanosť 
Počas prvej série dosiahla relácia nadpriemerné výsledky sledovanosti. V cieľovej skupine 12–54 rokov získala priemerný trhový podiel 24,1%, pričom najvyšší share 27,6% zaznamenala so šiestym dielom, vysielaným 11. októbra 2011. Reláciu pozeralo v priemere 317-tisíc divákov (12+), prevažne ženy. Šou bola zaradená do utorkového prime-timu za Panelákom a viackrát sa stala trhovou jednotkou v čase vysielania.

Aj druhej sérii sa darilo v sledovanosti. Odštartovala ako jednotka na trhu, pričom dosiahla podiel 26,5%. Najviac divákov si šou získala medzi mladými divákmi (15-34), kde podiel dosiahol až 34%.

 Kritika a kultúrny dopad 
Adaptácie relácie zaznamenali v rôznych krajinách značnú popularitu, hoci ich prijatie bolo často rozporuplné. Formát býva označovaný ako tzv. „televízny trash“, čo zahŕňa obsah s vulgárnosťami, násilím, výsmechom a ponižovaním účastníkov. Niektoré verzie boli kritizované za karikaturizovanie vzťahu matka-syn, zhadzovanie ľudskej dôstojnosti a infantilizáciu mladíkov, či prejavy sexizmu a rasizmu.

Na Slovensku sa kritika sústreďovala najmä na výber účastníkov s cieľom zvýšiť kontroverziu, na ich verejnú dehonestáciu a zodpovednosť z totálneho morálneho úpadku.

Viacerí protagonisti sa totiž svojím správaním javili byť na hrane svojprávnosti. Niektorí z nich vo svojich videovizitkách priznali, že naozaj trpia psychickými problémami alebo ochoreniami. Účastníci boli diskutovaní aj v médiách, ktoré poukazovali na ich správanie spojené s duševným zdravím. 

Napriek kontroverziám si relácia získala kultový status vďaka výrazným protagonistom a bizarným momentom. Popularitu podporili reprízy a virálne zostrihy programu na sociálnych sieťach, pričom niektoré hlášky zľudoveli. Medzi najznámejšie účastníčky sa zaradila pani Alenka, ktorá je autorkou virálnych hlášok ako napríklad „ďalšia radosť vo mne“.

Relácia si udržiavala stabilnú sledovanosť. Podľa odborníkov však program a jeho podobné tituly, ako Bučkovci a Extrémne rodiny negatívne vplývali na imidž vysielateľa. Generálny riaditeľ Marcel Grega uviedol, že dôvodom ukončenia výroby ďalších sérií nebol pokles sledovanosti, ale snaha o zmenu imidžu televízie.

 Referencie 

 Externé odkazy 
 Oficiálny web na TV JOJ



Kategória:Televízne seriály TV JOJ
Kategória:Slovenské televízne seriály
Kategória:Televízne seriály z roku 2011